ARROW โชว์กำไร Q3 โต 63% หลังรายได้จากการขาย-บริการเพิ่มขึ้น
ARROW โชว์กำไร Q3/58 โต 63% มาที่ 65.86 ลบ. จากปีก่อนมีกำไร 40.33 ลบ. หลังรายได้จากการขาย-บริการเพิ่มขึ้น ขณะที่ช่วง 9 เดือนมีกำไร 184.42 ลบ. เพิ่มขึ้น 75% จากปีก่อนมีกำไร 105.30 ลบ.
12 พ.ย. 2558

บริษัท แอร์โรว์ ซินดิเคท จำกัด (มหาชน) หรือ ARROW รายงานผลการดำเนินงานไตรมาส 3/58 สิ้นสุดวันที่ 30 ก.ย.58 (รวมบริษัทย่อย) มีกำไรสุทธิ 65.86 ล้านบาท หรือมีกำไรสุทธิ 0.26 บาทต่อหุ้น เพิ่มขึ้น 63% จากช่วงเดียวกันของปีก่อนที่มีกำไรสุทธิ 40.33 ล้านบาท หรือมีกำไรสุทธิ 0.18 บาทต่อหุ้น
ขณะที่ผลการดำเนินงานช่วง 9 เดือนแรกมีกำไรสุทธิ  184.42 ล้านบาท หรือ 0.78 บาทต่อหุ้น เพิ่มขึ้น 75% จากช่วงเดียวกันของปีก่อนที่มีกำไรสุทธิ 105.30 ล้านบาท หรือ 0.47 บาทต่อหุ้น
ทั้งนี้ผลการดำเนินงานดังกล่าวที่เพิ่มขึ้น เนื่องจากบริษัทมีรายได้จากการขายและบริการเพิ่มขึ้น 43.18 ล้านบาท เนื่องจากมีการเปลี่ยนแปลงทางการเมืองเมื่อกลางปี 57 ทำให้โครงสร้างก่อสร้างต่างๆ ทั้งภาครัฐและเอกชนที่ชะลออยู่ได้ดำเนินการต่อ ทำให้มีความต้องการใช้ท่อร้อยสายไฟฟ้าและท่อสำหรับก่อสร้างเพิ่มขึ้นอย่างต่อเนื่องตั้งแต่ช่วงปลายปีเป็นต้นมา